Gautengse polisiebeampte in huis vermoor(Argieffoto: SA Polisie) ŉ Gautengse polisiebeampte is verlede week in sy huis vermoor. Ao. Anton Seeber het geslaap toe gewapende mans Donderdagaand by sy huis ingebreek het. Die verdagtes het sy dienspistool geëis, het brig. Athlenda Mathe, polisiewoordvoerder, gesê. “Hy is doodgeskiet en van sy persoonlike besittings, insluitend sy dienspistool, beroof.” Seeber was ŉ speurder verbonde aan die Linden-polisiestasie. Maroela Media verneem hy laat ŉ vrou en twee kinders agter. Intussen is nog ŉ polisiebeampte op Nuwejaarsdag vermoor. Die 52-jarige ao. Ntshidi Marutla se dienspistool is by hom afgeneem en hy is met ŉ mes doodgesteek tydens ŉ stop-en-deursoek-operasie in Rosettenville. “Nog ŉ polisielid het ook ŉ steekwond opgedoen en is vir behandeling na ŉ nabygeleë mediese fasiliteit geneem.” ŉ Man is kort na die voorval in hegtenis geneem. Die vermoorde beampte se dienspistool is in sy besit gevind. Marutla, wat 30 jaar lank in die diens van die polisie was, was aan die Moffatview-polisiestasie verbonde. Genl. Fannie Masemola, nasionale polisiekommissaris, het sy kommer uitgespreek oor die voortdurende aanvalle en moorde op polisiebeamptes.